יקב פסגות

יקב פסגות הוא יקב בוטיק שהוקם בשנת 2003 בהתנחלות פסגות שמצפון לירושלים. נכון לבציר 2022 הגיע היקב לייצור של כ-750,000 בקבוקים בשנה, כשלמעלה מ-70% מהם מיוצא לעשרות מדינות.

כרמי היין נטועים על טרסות גיר בגובה 900 – 700 מטר מעל פני הים בהרי בנימין והשומרון - טרואר המייצר פרי מרוכז ואיכותי.

יקב פסגות מייצר למעלה מ-11 סוגי יינות אשר מדי שנה זוכים בתחרויות יוקרה, במדליות ובפרסים בינלאומיים.

היסטוריה
ההתנחלות פסגות הוקמה כהתנחלות דתית-ציונית בבנימין, ויקב פסגות הוקם כיקב קהילתי-מקומי על מנת להשמיש את האדמות ביישוב וסביבתו לגידולי חקלאות, זאת על אף תנאי השטח של האזור. בראשית פעילותו, בשנת 2003, פעל היקב כיקב מקומי קטן. בשנת 2008 עבר לגבעה סמוך לתחנת הדלק "מעבר מכמש" (במקום שבו נמצא כיום היישוב מגרון). בשנת 2020 עבר לשער בנימין. בבציר 2010 יוצרו שבעה סוגי יינות ו-100,000 בקבוקים.
בשנת 2012, הגיע ייצור היקב ל-200 אלף בקבוקים בשנה, כאשר כמעט כל התוצרת יוצאה לחו"ל.

עקב הגידול בתפוקה השנתית הורחבו שטחי הכרמים באזור, וכרמים חדשים ניטעו בשטחים פתוחים סביב פסגות. החל משנת 2016 היקב נמצא בבעלות חלקית של משפחת פאליק.

ב-19 בנובמבר 2020 אירח היקב את מזכיר המדינה של ארצות הברית מייק פומפאו. ביקור זה נחשב לביקור הראשון של שר חוץ אמריקני בהתנחלות שמעבר לקו הירוק.

כרמים
נכון ל-2017, הענבים לייצור היין ביקב פסגות, מגיעים מבציר ידני של חמישה כרמים בעלי ייעוד שונה ברדיוס של 25 ק"מ מהיקב:
כרם פסגות - הכרם נטוע על אדמת גיר קשה וסלע, בטרסות עתיקות בסגנון יווני-איטלקי ים תיכוני, בצפון הרי ירושלים. המרחק בין הגפנים הוא מטר אחד והיבול נמוך, כ-600 ק"ג לדונם. הבציר על הטרסות מקשה על העבודה, אך הגובה של 900 מטר והשלג המכסה את הכרם בחורף מפצים באיכות ענבים גבוהה. שורשי הגפן החודרים אל תוך הסלע כמעט ואינם מושקים ובכך משפיעים על איכות הענבים ועל המורכבות הייחודית של יינות היקב. בכרם זה גדלים ענבי קברנה סוביניון וסירה והוא מקום הגידול של יין הסינגל ויניארד.
כרם קידה - הכרם נטוע בראש השיפול המזרחי של ההר הגבוה, ובמפנה מערבי. הקרקע סלעית ונותנת פרי באיכות גבוהה. מכרם זה מגיעים ענבי שרדונה, קברנה סוביניון, פטיט סירה וגווירצטרמינר. הכרם נטוע בגובה כ-750 מטר.
כרם אלון מורה - כרם אלון מורה נטוע בראש השיפול המזרחי של ההר הגבוה. מהחלקה העיקרית קולט היקב ענבי קברנה סוביניון, מרלו, קברנה פרנק וסירה. בנוסף קולט היקב זנים לבנים מחלקות קטנות. הכרם נטוע בגובה כ-750 מטר מעל פני הים.
כרם הר ברכה - הכרם בהר ברכה נותן פרי באיכות גבוהה מאוד ומהווה מקום גידול אופטימלי בישראל לענבי מרלו. הכרם נטוע בגובה כ-850 מטר מעל פני הים. מכרם זה נקלטים ביקב ענבי מרלו וקברנה סובניון.
כרם מטע - כרם מטע נבחר להשלמת זנים ייחודיים הנדרשים לממסכי היקב בשל התאמתו לטרואר הכללי ממנו מגיעים ענבי היקב. הכרם ממוקם ביישוב מטע במורדות המערביים של הרי גוש עציון. הכרם נטוע בגובה כ-625 מטר מעל פני הים ומכרם זה נקלטים ביקב ענבי ויונייה, פטי ורדו וקברנה פרנק.

יינות

ליקב אחד-עשר יינות אדומים ארבעה לבנים ורוזה אחד.

סימון תוצרת ההתנחלויות
בשנת 2015 פרסמה הנציבות האירופית מסמך הקורא לסימון נפרד של מוצרים מההתנחלויות. בעקבות זאת הוחלט ביקב להוסיף למארזי יין המיוצאים לאירופה ולארצות הברית מפה המראה במדויק איפה יוצר היין. ההנחיה לסימון נפרד לא יושמה במרבית מדינות אירופה, אך בעקבות יישומה בצרפת פנה יקב פסגות לבית המשפט המנהלי בצרפת נגד סימון מוצריו. בית המשפט קיבל את עמדת היקב והורה על הקפאת יישום ההנחיה, והעביר את הנושא להכרעת בית הדין האירופי לצדק. בנובמבר 2019 פסק בית הדין שעל כל מדינות האיחוד האירופי לסמן את תוצרת ההתנחלויות.

קישורים חיצוניים

 
 יקב פסגות באתר GoBinyamin

הערות שוליים 

מועצה אזורית מטה בנימין
פסגות (יישוב)
פסגות